DA Den Europæiske Unions Tidende C 33/10

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 33/06

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»PATATA DELLA SILA«

EF-Nr.: IT-PGI-0005-0643-21.09.2007

BGB ( X ) BOB ( )

1. Betegnelse:

»Patata della Sila«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype:

Kategori 1.6: Frugt, grøntsager og korn, også forarbejdet

3.2. Beskrivelse af produktet med betegnelsen »Patata della Sila«:

Betegnelsen »Patata della Sila« henviser til en vinterkartoffel af arten Solanum tuberosum af familien Solanaceae, produceret med certificerede læggekartofler af sorter, der er opført på EU-medlemsstaternes nationale sortslister. Den skal ved overgangen til forbrug udvise følgende egenskaber: Form: rund — rund/oval — aflang/oval. Størrelse: op til 28 mm (granaglia), mellem 28 og 45 mm (mezzanella eller tondello), mellem 46 og 75 mm (prima) og større end 76 mm (fiorone). Skind: modstandsdygtig overfor friktion. Kød: fast, ved tryk ikke eftergivende. Tørstof: mindsteindhold 19 %. Ved overgangen til forbrug skal kartoffelknoldene være friske og fri for spirer. De skal være hele, rene og fri for revner, der er dybere end 3 mm, og/eller skader forårsaget af skadedyrsangreb. Skader og/eller skrammer og/eller afskalning må forekomme på højst 5 % af en given mængde knoldes samlede vægt. Højst tilladte værdi for rester af virksomme stoffer (i %): mindre end 50 % af grænseværdier som fastsat i gældende lovgivning.

»Patata della Silas« omdømme beror på dens organoleptiske egenskaber og kulinariske kvaliteter, især hvad angår friturestegning og lange holdbarhed uden at der kræves anvendelse af kemisk spirehæmning.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Dyrkningen af »Patata della Sila« skal foregå i det under punkt 4 nævnte område. Efter forberedelsen af jorden indledes dyrkningen ved lægning af certificerede læggekartofler af klasse A eller højere af sorter, som er optaget på EU-medlemsstaternes nationale sortslister. Det er tilladt år med »fornyelse«, det vil sige lægning af læggekartofler, som er reproduceret inden for året i det område, der er beskrevet i punkt 4. Optagningen finder sted fra 20. august til 30. november, en periode med kølige temperaturer, normalt ikke over 15-18 °C.

3.6. Særlige regler vedrørende udskæring, rivning eller emballering osv.:

Ved overgangen til forbrug skal »Patata della Sila« pakkes i en af følgende typer forpakninger: Vert-bag, Girsac og poser à 1 kg til 5 kg; netposer à 1 kg til 2,5 kg; sække à 2,5 kg til 10 kg; papkasser à 5 kg til 20 kg; trækasser à 12,5 kg til 20 kg; kurve à 10 kg til 20 kg; bakker à 0,5 kg til 1 kg; bægre à 0,5 kg til 1 kg. Alle forpakningerne skal været egnet til levnedsmiddelbrug og forseglet, så produktet ikke kan tages ud, uden at forpakningen brydes. Salg af produktet i løs vægt er ikke tilladt, medmindre hver enkelt knold er mærket med logoet.

3.7. Specifikke mærkningsregler:

Ved overgangen til forbrug skal der udover logoet, det grafiske EU-logo og tilhørende betegnelser og øvrige lovbefalede oplysninger, fremgå følgende oplysning med trykte og tydeligt læsbare bogstaver på etiketten: »Patata della Sila« med eventuel oversættelse og »Indicazione Geografica Protetta« (Beskyttet geografisk betegnelse) i sin fulde ordlyd eller forkortet (IGP). Ved produkter der er dyrket i områder, som geografisk klassificeres som bjergområder, kan etiketten også være påført ordlyden »prodotto della montagna« (bjergprodukt). Logoets farve er blå, men det er tilladt at reproducere logoet i andre farver. Ved mærkning af de enkelte knolde med mærker eller ved lasermærkning er den højest tilladte reduktion af logoet i princippet 2,5 cm, dog skal proportionerne i det her afbildede logo overholdes. Mærkning af hver enkelt knold med logoet er kun tilladt for størrelser på 46 mm eller derover. Anbringelse af ikke udtrykkeligt angivne betegnelser er ikke tilladt.

Logoet for »Patata della Sila«:

4. Præcis afgrænsning af det geografiske område:

Produktionsområdet for »Patata della Sila« omfatter følgende kommuner: Acri, Aprigliano, Bocchigliero, Celico, Colosimi, Longobucco, Parenti, Pedace, Rogliano, San Giovanni in Fiore, Serra Pedace, Spezzano della Sila og Spezzano Piccolo i provinsen Cosenza og kommunerne Albi, Carlopoli, Cicala, Confluenti, Decollatura, Magisano, Martirano, Martirano Lombardo, Motta S. Lucia, Serrastretta, Sorbo San Basile, Soveria Mannelli og Taverna i provinsen Catanzaro. Kommunerne omgiver og afgrænser naturligt Sila-højsletten, hvor jordernes beskaffenhed og de klimatiske forhold gør det muligt at opnå konstant og langsom knoldvækst og optimal plantevækst.

5. Tilknytning til det geografiske område:

5.1. Det geografiske områdes egenart:

Jordbunds- og klimaforholdene i det område, hvor »Patata della Sila« dyrkes, er af meget stor betydning. Hvad angår granulometrisk sammensætning, er jorden på Sila-højsletten overvejende løs, undertiden finkornet og dermed meget gennemtrængelig og letbearbejdelig. pH-værdien ligger mellem 5 og 6,5. Jorden er rig på organisk materiale og har dermed en naturlig frugtbarhed, i visse områder når værdien op på 10,04 %. I klimatisk henseende er Sila-højsletten kendetegnet ved et meget tørt klima om sommeren og et koldt klima om vinteren. Temperaturmålinger viser højere temperaturer i perioden fra april til maj, hvilket er ideelt for lægningen. Planternes vækst begunstiges derudover også af døgnets temperaturudsving og solskin i rigeligt omfang, der gør det muligt at opnå en konstant og langsom vækst. Det fremmer dannelsen af tørstof og plantens endelige modning og giver et produkt, der egner sig til langtidslagring, uden at der kræves kemisk spirehæmning. Denne vigtige egenskab udviser planterne ved optagningen, som foregår ved kølige temperaturer, normalt ikke over 15-18 °C. Området er fuldstændig fri for kilder til forurening af luft og/eller vand. Udnyttelsen af Sila-højslettens jorder er yderst begrænset, og udover kartofler dyrkes der ingen andre frugter eller grøntsager på højsletten. Jorden vandes med kildevand, og anvendelsen af plantebeskyttelsesmidler er begrænset til et minimum. På grund af de meget store udsving om sommeren mellem dag- og nattemperatur, den strenge vinter og sneen, som bevirker, at mange skadegørere forgår, er skadedyrsangreb yderst sjældne og af begrænset omfang og derfor lette at bekæmpe.

5.2. Produktets egenart:

»Patata della Sila« er karakteriseret ved og skattet på grund af den lange holdbarhed og de fine kulinariske egenskaber. Den er yderst velegnet til friturestegning på grund af det høje tørstofindhold efter kogning i olie, der gør, at kødet i højere grad bevarer sin hvidgule farve. Med henblik på dette er der foretaget en analyse af produktet, som er blevet sammenholdt med prøver fra andre produktionsområder. Resultaterne viste, at kartofler, som dyrkes på Sila-højsletten, efter kogning har et meget højere tørstofindhold og derfor er bedre egnet til friturestegning, og har kød af kraftigere og mere gul farve, en kraftigere typisk kartoffelsmag og et tykkere skind med større modstandsevne over for mekanisk påvirkning i forhold til kartofler af anden oprindelse.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

»Patata della Sila« anses af lokalbefolkningen på Sila-højsletten (Cosenza-Crotone-Catanzaro-Piana di Sibari) for at være et kvalitetsprodukt, og den forsyner sig traditionelt med kartofler direkte hos producenterne. Produktet er særlig skattet på markederne på Sicilien og i Puglia og Campania, som siden 1950'erne har opretholdt konstante handelsforbindelser i optagningsperioden. Evnen til at tåle langtidslagring og bevare de organoleptiske egenskaber gør, at den historisk set har været et meget anvendt produkt til vinterforråd i de nævnte områder. Kartoffeldyrkningen har derfor været en vigtig indtægtskilde for højsletten, og traditionen med dyrkning af dette produkt er i årenes løb blevet ført videre af de lokale landbofamilier. I 1955 oprettedes »Centro Silano di Moltiplicazione e selezione delle patate dal seme« med det formål at fremme udbredelsen af certificerede læggekartofler. Flere studier viser også, at Sila-højsletten i slutningen af 1980'erne i kraft af de middelstore jordbrug var et af de vigtigste produktionsområder for læggekartofler. De klimatiske forhold med et tørt klima om sommeren og et koldt om vinteren, som gør det muligt at forpakke produktet naturligt på lager ved temperaturer mellem 6 og 8 grader fra oktober til april, har sammen med, at der ikke findes kilder til forurening i produktionsområdet, betydet, at forbrugerne ved, at der er tale om et naturligt og sundt produkt af høj kvalitet. At »Patata della Sila« nyder stor anseelse bevidnes også af den store succes, som begivenheder og folkefester til ære for produktet, har. De tiltrækker mange besøgende, især fra ovennævnte regioner, der hvert efterår begiver sig til højsletten for at smage på den udsøgte knold og opdage den lokale, traditionelle kogekunsts mange forskellige typiske opskrifter. I den forbindelse bør nævnes den berømte »Sagra della patata della Sila«, der siden 1978 har været afholdt i Campigliatello Silano i oktober samtidig med »Mostra Mercato della Patata della Sila e delle macchine agricole«. Derudover er der siden 1980 hvert år blevet afholdt en stor folkloristisk og kulinarisk messe tilegnet »Patata della Sila«. Dyrkningen af »Patata della Sila« har således en lang og veldokumenteret historie, der nævnes i historieskrivningen for første gang i Statistica del Regno di Napoli nel 1811.

Henvisning til offentliggørelsen af varespecifikationen:

Den konsoliderede udgave af produktionsbestemmelserne kan ses på webstedet:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

eller

direkte på ministeriets hjemmeside (http://www.politicheagricole.it) ved at klikke på »Prodotti di Qualità« (i skærmens venstre side) og derefter på »Disciplinari di Produzione all’esame dell’UE [regolamento (CE) n. 510/2006]«.

(1) EUT L 93 af 31.3.2006, s. 12.